Un marinar de pe navă sub pavilion Liberia a prezentat, joi, mai multe probleme de sănătate şi s-a solicitat intervenţia unei nave a Agenţiei Române de Salvare a Vieţii Omeneşti pe Mare.
"Astăzi, 14.03.2024, Căpitănia Zonală Tulcea a solicitat intervenția cu o navă SAR din cadrul ARSVOM, în vederea efectuării unei operațiuni Medevac.
La bordul navei tip cisternă gpl, PALLADA GAS, sub pavilion Liberia, aflată în tranzit în zona Canalului Sulina, un membru al echipajului necesită ajutor medical de urgență.
Nava SAR APOLLO, aparținând Agenției Române de Salvare a Vieții Omenești pe Mare s-a îndreptat cu toată viteza către zona indicată.
La ora 11:10, echipajul navei Sar Apollo a preluat de la bordul navei Pallada GAS, un membru al echipajului care prezenta simptome de angină pectorală. Bolnavul a fost predat în siguranță către serviciile medicale.
Mulțumim echipajului SAR APOLLO, format din domnii Lupu Florică- ofițer punte, Staicu Dan- ofițer mecanic, Ip Negiatin- timonier și Stoian Laurențiu- motorist, pentru promptitudine și profesionalism!", transmite ARSOVM.